钦定古今图书集成/明伦汇编/交谊典/第065卷 > 《上王仆射书》卢肇
## 钦定古今图书集成/明伦汇编/交谊典/第065卷 > 《上王仆射书》卢肇

“天不自明，垂之以日月；圣人不自理，付之以公卿。”日
月所以成天之文者，无私照故也；公卿所以成人之
文者，无私心故也。“为天之明，行帝之德”，是公卿与日
月同体者也。然日月未尝私，昼夜以序，明晦以时，人
生而戴之，固无惊懪耳目，延颈企踵而望之也。及硕
人重德，恢宏纲于将绝，时人莫不拭眦假听，徯其声
明矣。如是则又虽与日月同体，与人望之心过之也。
伏以文物之势，业乎将颓，圣上一旦惕然，思高祖太
宗经天纬地之勤，基美于千万世，其术祇在乎人文
之中。人文之中，则不逾择士之贤否也。故度天下之
德，莫重于仆射；计天下之学，莫深于仆射；观天下文
章，莫富于仆射。兼是三美，然后询于庙堂之上，使谘
于仆射，俯而莅之，其实不啻若移泰山之重以镇之
也。夫如是，则预于贡士者何敢造次而进哉？某本孤
贱，生江湖间。自知书已来，窃有微尚，窥奥索幽，久而
不疲，垂二十年，以穷苦自励。伏念当太平之辰，不预
兵役，农商之伍，得尽其志，则将欲发其身，大其家，尽
心于明时，以竟其岁也。乃志望士林之中，及来辇下，
再试皆黜。观望于时而揆于事，至于得之者未必尽
贤，失之者未必尽愚，意谓随天下贡士，且进且退，可
以无咎。今乃不意遇圣君贤相，以仆射为日月，照临
多士，莫不屏气慑息。人之自咎，若抱罪戾。其在王门
公族，少读文学，尚为忧惕。启仆射之德，振于文机，其
必得“天下苦心之人而进之，然后优游盛明，为皋为
伊，以茂生植者也。不然，岂至于是，逾二十载复匡之
乎？”是知天启德于仆射，在此时也。某于此时，若不得
循墙以窥，则是终身无窃望之分也。敢布愚拙，伏惟
特以文之光明而俯烛之，幸甚幸甚！并献拙赋一首，
尘冒尊严，无任悸栗之至。